Ул саҡта беҙҙең Байыш ауылынан оҙон арба тағылған ат Магнит ҡалаһына мазут ташый торғайны. Ибраһим ағай ағастан сәңгелдәк һымаҡ урын эшләне, арбаға арҡан һалып алып, юлға сыҡты. Шулай итеп ул мазут ташый торған арба менән ағайымды Магнит ҡалаһынан барып алды. Өс көн һалҡын һаҙлыҡта тороп ағайымдың быуындарына ныҡ һыуыҡ үткән, быуындары, яурынбаштары һулып, сеүәтә кеүек һәлпәйеп төшөп торҙо. Халыҡ табибы Сабира инәй уны ер быуына һалырға кәңәш итте.